**በእግዚአብሄር ቃል የተዘጋጀን እንሁን።**

**በእናንተ ስላለ ተስፋ ምክንያት ለሚጠይቋችሁ ሁሉ መልስ ለመስጠት ዘወትር የተዘጋጃችሁ ሁኑ። 1 ጴጥ 3፡15**

ሰዎች አስቀድመው እንደሚመጣ (እንደሚሆን) ያወቁት ነገር አያስደነግጣቸውም፤አያስገርማቸውምም። ሐዋሪያው ጴጥሮስ በ 1 ጴጥ 3፡15 ላይ አማኞች ስለ እምነታቸውና በእምነታቸው ላይ የሚነሳ ጥያቄ እንደሚመጣ አውቀው ዘወትር ለመልስ ተዘጋጅተው እንዲገኙ መመሪያ ይሰጣቸዋል።

በዚህ ክፍል ላይ የተጠቀሰው ’መልስ’ የሚለው ቃል አፖሎጂ ከሚለው የግሪክ ቃል የተተረጎመ ነው።አፖሎጂ የሚለው የግሪክ ቃል መከላከል፣ የያዙት አቋም ትክክል ስለ መሆኑ ማስረጃ እየሰጡ ማብራራት፤ ለጥያቄዎች መልስ መስጠት ማለት ነው።

ጥያቄዎቹ በሁለት አቅጣጫ እንደሚመጡብን አውቀን ሁልግዜ ልንዘጋጅ ያስፈልጋል።

የመጀመሪያው ሰዎች በእኛ ውስጥ ያለው የሕይወት ተስፋ መሰረቱ ምን እንደሆነ ለማወቅ የሚጠይቁት ጥያቄ ነው። በዘመናችን በክርስቶስ ኢየሱስ ባለመሆናቸው የሕይወት ተስፋ ያልተቀበሉ ብዙዎች ስለሆኑ (1 ተሰ 4፡13፣ ኤፌ 2፡12) ስለዚህ ተስፋ ምንነትና መሰረቱን ለማወቅ ይጠይቃሉ።እንደ እግዚአብሄር ቃል እውነት በአማኞች ዘንድ ክርስቶስ ኢየሱስ የክብር ተስፋን ይዞ ተገልጧል (ቆላ 1፡27፣ 1 ጢሞ 1፡1)። መልሳችን ይህን ጌታ ማሳየት ነው።

ሌላው እምነታችን እውነተኛ ለመሆኑ ማስረጃ የሚፈልግ ጥያቄ ነው። ሰዎች የተቀበልነው የክርስትና እምነት መሰረት የሌለው፣ ተጨባጭ ማስረጃ ሊቀርበበት የማይችል አድርገው በማሰብ ይከሱናል። እስጢፋኖስ በሐዋሪያት ስራ ምዕራፍ 7 ላይ ስለ ተቀበለው እምነት ሰፊ ማብራሪያ ሰጥቷል፣ ለተከሰሰበት ክስ ሰፊ መልስ ሰጥቷል። ሐዋሪያው ጳውሎስና ሐዋሪያው ጴጥሮስም በተለያዩ ጊዜያት ስለተቀበሉት የክርስትና እምነት መልስ ሰጥተዋል (የሐዋ ስራ 22፡1፣ 2፡12-47)።

እንግዲህ መጽሐፍ ቅዱስ ስለ እምነታችን ወይም በእምታችን ላይ ጥያቄ እንደምንጠየቅ ማወቅ እንዳለብንና እነዚህንም ጥያቄዎች ለመመለስ ሁልጊዜ ተዘጋጅተን እንድንገኝ ይመክረናል። ልናሰምርበት የሚገባን ጥያቄ ዘወትር ተዘጋጅተን እንድንገኝ የሚረዳንና የሚያደርገን ምንድነው? የሚል ነው። መጽሐፍ ቅዱስ ” የእግዚአብሄር ሰው ፍጹምና ለበጎ ስራ ሁሉ የተዘጋጀ ይሆን ዘንድ፣ የእግዚአብሄር መንፈስ ያለበት መጽሐፍ ሁሉ ለትምህርትና ለተግሳጽ ልብንም ለማቅናት፣ በጽድቅም ላለው ምክር ደግሞ ይጠቅማል” (2 ጢሞ 3፡16-17) ይላልና ዘወትር ተዘጋጅተን ልንገኝ የሚገባው በእግዚአብሄር ቃል ነው። በቆላ 3፡16 ላይ ”የእግዚአብሄር ቃል በሙላት ይኑርባችሁ” ይላል ። ዘወትር ተዘጋጅተንና ብቁ ሆነን እንድንገኝ የሚያደርገን የእግዚአብሄር መንፈስ ያለበት ይህ ቃል ብቻ ነው። ስለዚህም

1. የእግዚአብሄርን ቃል ማጥናት አለብን። ወጣቱ ጢሞቴዎስ የማያሳፍርና የእውነትን ቃል በትክክል የሚያስረዳ ሰራተኛ እንዲሆን ተመክሯል (2 ጢሞ 2፡15)። በክርስቶስ ኢየሱስ ስላለን ተስፋ ትክክለኛ መልስ ልንሰጥ የምንችለው በእግዚአብሄር ቃል ላይ በመመስረት ብቻ ነው። ቃሉ ካለን ሳናፍርና ሳንፈራ በእርግጠኝነት እንናገራለን። በቤሪያ የነበሩ ሰዎች የእግዚአብሄርን ቃል ለማጥናት ይተጉ እንደነበር (ሐዋ 17፡11) የ እግዚአብሄርን ድምጽ በቃሉ በኩል ለመስማት እየናፈቅን መትጋት ይገባናል።
2. ያጠናነውን የእግዚአብሄርን ቃል እናሰላስለው። እግዚአብሄር ለኢያሱ እንዲህ ይለዋል ” የዚህ ህግ መጽሐፍ ከአፍህ አይለይ፣ ነገር ግን የተጻፈበትን ሁሉ ትጠብቅና ታደርግ ዘንድ በቀንም በሌሊትም አስበው፣ የዚያን ጊዜ መንገድህ ይቀናልሀል ይከናወንልሀል1 (ኢያሱ 1፡8) ። ያጠናነውን የእግዚአብሄር ቃል ማሰላሰል ቃሉ በውስጣችን እንዲተከል ያደርጋል፣ የቃል እውቀታችንን ያሳድጋል፣እምነታችንን ያጠነክራል፣ አዕምሮአችን በከንቱ አስተሳሰብ ፈንታ በእግዚአብሄር ሀሳብ እንዲሞላና እንዲታደስ ያደርጋል (ሮሜ 12፡2፣ መዝ 1፡2-3፣ ዘዳግም 6፡5-7)።
3. በእግዚአብሄር ቃል መኖር ይገባናል። በያዕቆብ 1፡22 ላይ እንዲህ ይላል ”ቃሉ የሚናገረውን አድርጉ እንጂ ሰሚዎች ብቻ ሆናችሁ ራሳችሁን አታታሉ ።’’(አዲሱ ትርጉም)። የእግዚአብሄር ቃል ሕይወታችንን የማስተካከል፣ የመቅረጽ፣ የመለወጥና የመምራት ሀይል ያለው ቃል ነው። ይህ ሁሉ በሕይወታን እንዲፈጸም ግን ቃሉን መስማት ብቻ ሳይሆን ቃሉን በመታዘዝ፣ ቃሉ እንደሚለን መኖር ይገባል። በዚህም ሰዎች የተቀበልነው እምነት በእርግጥ የሕይወት ለውጥ እንደሚያመጣ እንዲያዩ ያደርጋል።
4. የእግዚአብሄርን ቃል እንዳንናፍቅ፣ እንዳናጠና እና በቃሉ እንዳንኖር በመንገዳችን ላይ የሚቀመጡ እንቅፋቶችን እንድናልፍ የጌታን ጸጋ መለመን አለብን። ጊዜን በእቅድ አለመምራት ፣ ቃሉን አውቀዋለሁ ባይነት፣ ግዴለሽነትና የመሳሰሉት ሁሉ ከእግዚአብሄር ቃል አርቀው ዘወትር ተዘጋጅተን እንዳንገኝ ያደርጋሉ።
5. ለመንፈስ ቅዱስ መገዛት ይገባናል። ጌታ ኢየሱስበዮሐ 14፡26 ”አብ በስሜ የሚልከው ግን መንፈስ ቅዱስ የሆነው አጽናኝ እርሱ ሁሉን ያስተምራችኋል፣ እኔም የነገርኳችሁን ሁሉ ያሳስባችኋል” አለ። ቃሉን የሚገልጥልንና የሚያስተምረን የጌታ መንፈስ በመሆኑ ፈጽመን በእርሱ ልንደገፍ ይገባናል።

በእግዚአብሄር ቃል ዘወትር የተዘጋጀን እንድንሆን የጌታ ጸጋ ይብዛልን።

ብሩክ ውብሸት (ቄስ)

ስቶክሆልም መካነ ኢየሱስ